
A kommunikáció, az információ és az ember hármasfogata

Életünk társas kapcsolatok szövevényes hálózata. A kapcsolatainkat kommunikációs interakciók töltik meg tartalommal. Ahogyan az életünk része a kommunikáció, úgy egy vállalat mindennapjaiban ez alakítja már nemcsak az emberi kapcsolatokat, hanem a feladat-és felelősségkörök működését is.
A dolgozatom középpontjában egy kommunikációs audit áll, amelyet egy építőipari szigetelőanyagok értékesítésével és gyártásával foglalkozó nagyvállalat logisztikai osztályán végeztem. A felmérés az intern kommunikációt veszi górcső alá ― a formális, az informális kommunikációt, a belső kapcsolatokat, a motivációt, a munkahelyi légkört, a kommunikációs eszközöket, az információs technológiát (IT) stb.
A szervezetek kommunikációs folyamatai különböznek egymástól. A kommunikációt mindig környezete teszi speciálissá. Mások lesznek egy pékség és mások lesznek egy számítógépet gyártó multinacionális vállalat kommunikációs folyamatai. A kommunikációs folyamatoknak mindig a munkafolyamatok egyediségéhez kell illeszkedniük.
A dolgozatom vizsgált szervezeti egységének logisztikai tevékenységi csak úgy működnek hatékonyan, ha a nemcsak az anyagok, hanem
- a megfelelő információ is
- a megfelelő mennyiségben;
- a megfelelő időben;
- a megfelelő minőségben;
- a megfelelő helyen
- és akár a megfelelő ár mellett rendelkezésre áll.
Kutatásaimban a kommunikációs kapcsolatok színterei a logisztikai folyamatok. Nemcsak a kommunikációs folyamatok hatékonyságát próbáltam „mérhetővé” tenni. Arra is kerestem a választ, hogy az anyag- és információáramlás, amely a vállalati logisztika rendszert áthatják, miként kapcsolódnak össze a kommunikációs folyamatokkal ―, hogy mi a kapcsolat a logisztika és a kommunikáció tudománya között.



